Diari Oficial de la Generalitat Valenciana


Sumari del DOGV 9857, del 27-05-2024 (2024/4840)

RESOLUCIÓ de 3 de març de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies, a la parcel·la 11 del polígon 14 del terme municipal d'Alcoi. Expedient: (3330881) 194/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9857

Data del DOGV
:   27-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4840


Data del document
:   03-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 3 de març de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies, a la parcel·la 11 del polígon 14 del terme municipal d'Alcoi. Expedient: (3330881) 194/2023/AIA. [2024/4840]  
«Informe d'impacte ambiental  
Expedient: (3330881) 194/2023/AIA.  
Títol: Sondeig per a captació d'aigües subterrànies.  
Titular: Juan Antonio Jordá Oliver.  
Òrgan substantiu: Servici Territorial d'Indústria, Energia i Mines d'Alacant.  
Exp. ASOSUB/2023/182/03.  
Localització: Parcel·la 11 del polígon 14 del terme municipal d'Alcoi.  
  
Tramitació administrativa:  
Mitjançant un escrit firmat el 25 d'octubre de 2023 per la cap del Servici Territorial d'Indústria, Energia i Mines d'Alacant (referència expedient ASOSUB/2023/182/03), es va donar trasllat a este òrgan ambiental el document ambiental i el projecte corresponent, a fi de ser sotmés al procediment d'avaluació ambiental simplificada, de la Llei 21/2013, de 9 de desembre, d'avaluació ambiental, i l'RD 445/2023, de 13 de juny.  
Tal com establix l'article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, el 20 de desembre de 2023 es formula una consulta a l'Ajuntament d'Alcoi perquè, d'acord amb les seues competències, informe sobre si el projecte pot causar impactes ambientals significatius, tenint en compte les mesures preventives i correctores previstes en el document ambiental.  
En la data d'emissió de la proposta de l'informe ambiental, no s'ha rebut cap pronunciament de les administracions públiques consultades.  
Criteris ambientals:  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte:  
La finalitat del projecte presentat és l'execució d'un sondeig de captació d'aigües subterrànies per a ús domèstic, que corresponen a la parcel·la 11, polígon 14, del terme municipal d'Alcoi. L'habitatge no té proveïment d'aigua de la xarxa i no és possible connectar-lo a la xarxa d'aigua municipal, per això es fa necessari l'aportació d'un cabal d'aigua d'uns 447,12 m³/any.  
A causa dels materials que es preveuen travessar i per la profunditat de la perforació, s'ha triat com a sistema de perforació la rotopercussió, amb una profunditat de 200 m i amb 220 mm de diàmetre de perforació. Si el sondeig resulta positiu, es procedirà a la intubació definitiva del sondeig mitjançant una canonada d'acer o de PVC (i es donarà prioritat al PVC per cost. Si durant la perforació els materials travessats fan que l'ús de la canonada de revestiment de PVC siga inadequat, s'optarà per utilitzar una canonada d'acer), de 180 mm de diàmetre i 6,9 mm de grossària, en trams de 6 metres. Una vegada col·locada la canonada, s'instal·larà una electrobomba submergida situada a una profunditat de 190195 m.  
S'ha calculat el volum aproximat de detritus obtingut en la perforació, tenint en compte el diàmetre de perforació i la humitat d'estos, per la qual cosa es produirà un volum aproximat de 7,603 m³ de residu. La bassa de llots s'excavarà en l'emplaçament sobre una superfície màxima de 8 m² (4 m x 2 m), i amb una profunditat d'1,5 m.  
  
L'accés a les obres es farà pels camins actuals, així no s'hauran d'obrir accessos nous. S'evitarà el trànsit per fora d'estos. El propietari proveirà els terrenys i els drets d'accés per a la realització del projecte i no entrarà ni ocuparà terrenys diferents dels assenyalats si no és amb una autorització expressa dels propietaris afectats.  
Les terres d'excavació de la bassa seran emmagatzemades i utilitzades posteriorment en el rebliment i anivellament del terreny ocupat per la bassa. En finalitzar els treballs, esta quedarà completament reblida pels terrenys extrets inicialment i la superfície es deixarà restaurada.  
El promotor indica que el termini màxim d'execució previst per a efectuar les obres a partir de la data de recepció de les autoritzacions necessàries serà de 5 dies.  
Ubicació del projecte:  
La perforació està situada a la comarca de la Foia d'Alcoi, al terme municipal d'Alcoi. Segons la informació cadastral, la parcel·la té una superfície de 159.910 m² (referència cadastral número 12782N631126528889DA), coneguda com a Maset Nou, que correspon a la parcel·la núm. 11, polígon núm. 14, i dins de la parcel·la hi ha un habitatge que ocupa una superfície construïda de 217 m², piscina i jardí, l'ús principal del qual és agrari (rústic), i les coordenades UTM del sondeig són (ETRS89; fus 30) X = 709.530 m, i Y = 4.283.470 m.  
  
Urbanísticament, el punt de sondeig es troba sobre un sòl qualificat de sòl no urbanitzable comú, zona rural comuna forestal. Segons el visor cartogràfic, el sondeig es localitza a uns 150 m de la zona forestal, per la qual cosa la parcel·la és considerada com a zona d'influència forestal segons l'article 57 de la Llei 3/1993, forestal de la Comunitat Valenciana.  
Atesa la classificació de les unitats hidrogeològiques, la captació pertany hidrogeològicament al sistema d'explotació Serpis, que inclou la conca pròpia dels rius Serpis, Xeraco i Beniopa i totes les demandes que s'atenen des d'estos. La superfície total inclosa en este sistema és de 985 km 2. La unitat hidrogeològica on se situa l'obra subterrània projectada és la 08.40 Serra Mariola i, dins d'esta, es troba en la massa d'aigua subterrània denominada Pinar de Camús, a la qual correspon el codi d'identificació 080.202. Esta massa d'aigua té mal estat quantitatiu i global, però un bon estat químic. El recurs disponible de la massa d'aigua subterrània és de 4,2 hm³ (a la data d'emissió d'este informe) i amb una superfície total de 198 km².  
  
Segons la informació facilitada pel promotor, no hi ha en un radi inferior a 100 m cap altre pou/sondeig conegut.  
Es preveu que els terrenys que cal travessar, d'acord amb la informació facilitada pel promotor, estiguen constituïts essencialment entre els 15 primers metres per terreny de cultiu tipus llast compost per graves, arenes i argiles, i entre els 15 i 200 metres de profunditat seran margues blaves compactes.  
Característiques de l'impacte potencial:  
Els efectes contaminants de l'actuació es limiten a l'ús de maquinària (emissió de gasos de combustió, pols i sorolls), amb un efecte temporal curt i rellevància ambiental baixa. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. No s'utilitzaran llots, escumants ni additius durant el procés de perforació.  
Es produiran una sèrie d'impactes al component atmosfera que suposen la generació d'olors, sorolls i vibracions, així com emissions a l'atmosfera en forma de partícules.  
La pèrdua de sòl per la construcció de la bassa de detritus serà de dimensions reduïdes i puntual en el temps. Durant l'execució de les obres seran aplicables les mesures preventives establides per la normativa vigent en matèria de prevenció d'incendis forestals, en particular, el Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
Al marge de l'aprofitament hídric, l'ús de recursos naturals resulta irrellevant en esta mena d'obres, així com la generació de residus, més enllà del detritus generat per la perforació, a la qual cosa s'afigen els materials procedents de l'excavació de la bassa de llots. La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials ni subterrànies.  
  
L'actuació se situa fora del PORN i PRUG del Parc Natural de la Serra de Mariola, de l'àmbit territorial de la Xarxa Natura 2000 Serres de Mariola i el Carrascal de la Font Roja. Tampoc hi ha afecció a cap espai natural protegit via pecuària o muntanya d'utilitat pública.  
No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià. No obstant això, s'adoptaran les mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
Conformement al pla d'acció territorial vigent sobre prevenció del risc d'inundació a la Comunitat Valenciana (PATRICOVA), el punt on es pretén dur a terme el sondeig no es troba afectat per risc d'inundació.  
  
En la cartografia d'àrees crítiques davant del canvi climàtic de la cartografia de la Generalitat Valenciana, es troba en la zona corresponent a àrees amb interés escàs quant a recàrrega d'aqüífers. La permeabilitat del sòl està catalogada com a baixa. La vulnerabilitat a la contaminació de les aigües subterrànies en la zona de projecte està qualificada de baixa, d'acord amb la cartografia temàtica (antiga COPUT).  
  
No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la concessió corresponent, autorització o reserva demanials.  
  
El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
  
Des de l'inici es durà a terme el control i la vigilància efectiva de l'execució de les mesures específiques de prevenció i correcció definides en el document ambiental, i l'adequació correcta d'estes a situacions imprevistes que es puguen produir.  
Conclusió:  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques:  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, que preveu la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en l'avaluació ambiental estratègica i l'impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Considerar que el projecte presentat per a l'autorització d'un sondeig de captació d'aigües subterrànies amb destinació ús domèstic a la parcel·la 11 del polígon 14 del terme municipal d'Alcoi (Alacant), promogut per Juan Antonio Jordá Oliver, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'este informe, en particular:  
  
1r) No podran iniciar-se els treballs per a l'execució del sondeig mentres no s'haja obtingut de l'organisme de conca la concessió prèvia de l'aprofitament d'aigües.  
2n) S'hauran de complir les mesures preventives i correctores establides en el document ambiental, sempre que no siguen contradictòries amb les d'esta resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, i s'adaptarà i s'ampliarà a les determinacions del present condicionat, de manera que es concrete el seguiment efectiu de totes les mesures preventives i correctores plantejades, definisca el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.  
  
3r) El contractista haurà de construir al costat de la perforació una bassa d'unes dimensions que puga albergar la totalitat dels detritus, llots i additius generats durant la perforació; així mateix, haurà de garantir la neteja, la seguretat i el rebliment posterior de les basses de llots.  
  
4t) Haurà de preveure's un seguiment adequat de les obres a fi de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
5t) A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.  
6t) Es protegirà la vegetació adjacent, les estructures, els camins i les instal·lacions que puguen resultar afectades, per a evitar-ne la deterioració. Les zones en les quals s'hagen produït compactacions a causa de l'estada i el pas de la maquinària es restauraran mitjançant subsolatge i/o passades amb aladre.  
7m) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.  
8u) Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i en operacions de rebliment diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a. No obstant això, als detritus del sondeig se'ls aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la morfologia inicial.  
9é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra haurà de reparar els danys causats.  
10m) Si durant l'execució de les obres es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.  
11é) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 3 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»